
	Anotācija (ex-ante)
1.3. Pašreizējā situācija, problēmas un risinājumi
	Iebildums
Lūdzam anotācijā pamatot atsavināšanai nododamo valsts meža zemju attiecīgā platībā (0,11 ha un 0,4999 ha) nepieciešamību uz to atrodošo būvju uzturēšanai un norādīt dokumentus no kuriem tas izriet.

Pamatojums: "Pašreizējās situācijas" aprakstā norādīts, ka attiecībā uz atsavināmo valsts meža zemi izpildās Meža likuma 44. panta ceturtās daļas 3. punkta "a" apakšpunkta kritērijs, t. i., valsts meža zemes nodalīšana nav pieļaujama atbilstoši teritorijas attīstības plānošanas dokumentiem;
                Kaut arī atbilstoši valsts meža zemes pārvaldītāja – akciju sabiedrības "Latvijas valsts meži" -  sniegtajai informācijai atsavināmo valsts meža zemju nodalīšana nav pieļaujama atbilstoši teritorijas attīstības plānošanas dokumentiem, turklāt to platība ir mazāka par 0,5 ha, līdz ar to izpildoties arī Meža likuma 44. panta ceturtās daļas 3. punkta "a" apakšpunkta 1. kritērijam, nepieciešams anotācijā pamatot meža zemes attiecīgā platībā nepieciešamību uz tās atrodošo būvju uzturēšanai, jo Meža likumā paredzēts, ka šāds kritērijs ir vērtējams jebkurā gadījumā - arī, ja atsavināšanai nododamās valsts meža zemes nodalīšana nav pieļaujama atbilstoši teritorijas attīstības plānošanas dokumentiem. Bez Meža likumā izvirzītajiem kritērijiem ir jāvērtē arī citos normatīvajos aktos noteikto. Tā, piemēram, ja būvēm ir vajadzīga funkcionāli lielāka platība, tad ir jābūt ievērotiem Ministru kabineta 2015. gada 8. septembra noteikumiem Nr.522 “Privatizējamai dzīvojamai mājai funkcionāli nepieciešamā zemes gabala noteikšanas kārtība”, ja tiek privatizētas dzīvojamās mājas. Turklāt "Pašreizējās situācijas" aprakstā norādīts, ka ēkas īpašnieks zemesgabalu lieto saskaņā ar likuma “Par atjaunotā Latvijas Republikas 1937.gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību” 38. pantu. Arī minētā panta piektā daļa noteic, ka, ja normatīvie akti neparedz kārtību, kādā nosakāma lietošanā esošās zemes platība un robežas, to nosaka būves īpašnieks un zemes īpašnieks, rakstveidā vienojoties. Nosakot būves īpašnieka lietošanā esošās zemes platību un robežas, ņem vērā funkcionāli nepieciešamā zemesgabala noteikšanas principus privatizējamām dzīvojamām mājām.  Funkcionāli nepieciešamajai zemei ir jāatbilst teritorijas plānošanas un apbūves noteikumiem, ko nosaka pašvaldība. 

